Kolbrún Bergþórsdóttir skrifar 29. nóvember 2019 09:00 Bækur Guðrúnar frá Lundi njóta enn vinsælda meðal þjóðarinnar . Nú á dögunum kom út mappa með plakötum af kápum sígildra íslenskra bóka á vegum útgáfunnar Crymogeu . Sögur á vegg , eins og mappan heitir , inniheldur átta bókarkápur í stærðinni A 4 sem henta til að setja í ramma eða hengja vafningalaust á vegg . Ein af kápunum er af Dalalífi Guðrúnar frá Lundi . Dalalíf var fyrsta útgefna verk Guðrúnar og kom út árið 1946 þegar Guðrún var 59 ára . Á næstu árum kom út eitt bindi á ári uns þau urðu fimm . Öll bindin skarta sömu kápumynd . Þeir sem haldið hafa nafni Guðrúnar á lofti , erfingjar hennar og fræðimenn , hafa hins vegar ekki verið vissir um hver höfundur þessarar myndar er . Ákveðið var hins vegar að hafa kápuna á Dalalífi með í pakkanum í von um að það yrði til að varpa ljósi á málin . Eftir umfjöllun í fjölmiðlum þar sem skorað var á þá sem hefðu vitneskju um málið að setja sig í samband við útgáfuna kom lausnin á gátunni smám saman í ljós . Um miðjan 5. áratuginn voru tveir upprennandi listamenn , báðir fæddir og uppaldir á Sauðárkróki , komnir til Reykjavíkur til að afla sér menntunar , þeir Hannes Pétursson skáld og Jóhannes Geir listmálari . Hannes hefur staðfest að Jóhannes Geir hafi sagt sér þá að hann hefði málað myndina framan á Dalalífi . Bróðir Jóhannesar , Stefán Jónsson , auglýsingateiknari og arkitekt , rak teiknistofu í Reykjavík um þetta leyti og Jóhannes fékk stundum verkefni hjá bróður sínum og segir Hannes að þannig hafi þetta komið til . Jóhannes Geir fæddist 1927 og lést 2003 . Hann var aðeins 19 ára þegar hann gerði kápumyndina og hafði vart hafið formlegt listnám en sama ár og Dalalíf kom út , 1946 , hóf hann nám í Handíða - og myndlistaskólanum . Jóhannes Geir var einkum kunnur á seinni árum fyrir málverk sín af atburðum Sturlungu . Er augljós svipur með þeim verkum og Dalalífskápunni .